Мантуя герцоглығының Испаниялағы түрәһе Иберти Рубенсҡа испан рәссамдарын яллап киндер картиналарҙы тәртипкә килтерергә тәҡдим итә, әммә реаль дипломатик вәкәләттәргә эйә булмаған 26 йәшлек рәссам был тәҡдимде кире ҡаға[32]. Июнь айында Рубенс картиналар төшөрөлгән киндер туҡымаларҙы эҫе һыуҙа йыуа һәм ҡояшта киптерә, картиналарҙы яңғыҙы ғына реставрациялау менән шөғөлләнә. Ул Рафаэль картиналарының Римда Пьетро Факетти яҙған күсермәһен тергеҙеү генә түгел, үҙ аллы «Демокрит һәм Гераклит» картинаһын да төшөрә. Бүләккә тигән ике картина бөтөнләй һәләк булғанлыҡтан, уларҙың күсермәһен дә Рубенстың үҙенә яҙырға тура килә[57]. Вальядолидҡа король июль башында ҡайта. Рубенс һәм Иберти королдең премьер-министры Лермға килә. Ул күсермәләрҙе картиналарҙың оригиналы итеп ҡабул итә. Испания премьер-министры рәссамға күп заказдар бирә һәм үҙенең резиденцияһына йәшәргә саҡыра, әммә Рубенс Иберти менән мөнәсәбәттәрҙе яйға һала алмай. Иберти үҙенән башҡа ғына Рубенсҡа Мантуя герцогының бүләген королгә тапшырырға рөхсәт итмәй. Был турала Рубенс Мантуя герцогына эмоцияларын күрһәтмәй генә хат яҙа[32].